Diari Oficial de la Generalitat Valenciana


Sumari del DOGV 7463, del 11-02-2015 (2015/1039)

ORDE 44/2014, de 30 de desembre, de la Conselleria d'Economia, Indústria, Turisme i Ocupació, per la qual es regulen i convoquen subvencions destinades la contractació de jóvens sense treball en el programa d'ocupació pública Salari Jove, per a l'exercici 2015.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7463

Data del DOGV
:   11-02-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/1039


Data del document
:   30-12-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 44/2014, de 30 de desembre, de la Conselleria d'Economia, Indústria, Turisme i Ocupació, per la qual es regulen i convoquen subvencions destinades la contractació de jóvens sense treball en el programa d'ocupació pública Salari Jove, per a l'exercici 2015. [2015/1039]  
La Llei 56/2003, de 16 de desembre, d'Ocupació, establix com un dels objectius generals de les polítiques actives d'ocupació assegurar polítiques adequades d'integració laboral dirigides a aquells col·lectius que presenten més dificultats d'inserció laboral, i esmenta amb caràcter especial el col·lectiu de jóvens.  
L'Estratègia Espanyola d'Activació per a l'Ocupació 2014-2016, aprovada per mitjà del Reial Decret 751/2014, de 5 de setembre, constituïx el marc en què es determinen els objectius comuns a tot el Sistema Nacional d'Ocupació així com els principis que han d'informar totes les actuacions que es duguen a terme per a la seua consecució. D'esta manera, l'Estratègia Espanyola d'Activació per a l'Ocupació complix una funció vertebradora del disseny i gestió de les polítiques actives per part de cada un dels servicis públics d'ocupació, dels quals forma part el Servici Valencià d'Ocupació i Formació. Entre els principis rectors de l'Estratègia Espanyola d'Activació per a l'Ocupació figura garantir la igualtat efectiva d'oportunitats i la no-discriminació en el mercat de treball, prestant atenció als col·lectius que més la necessiten.  
  
En eixe sentit, l'Estratègia Espanyola d'Activació per a l'Ocupació s'estructura en 6 eixos respecte als quals este programa d'ajudes se situa en el d'Oportunitats d'Ocupació. Textualment en este eix s'inclouen les actuacions dirigides a «proporcionar treball o experiència professional a les persones desocupades, en especial amb més dificultats d'inserció en el mercat laboral».  
Al seu torn, el Pla Estratègic del Servef per al període 2014-2020 establix distints objectius específics que es vertebren a l'entorn de 5 eixos d'actuació. Entre els objectius específics de l'Eix 2 (el Servef com a proveïdor de servicis) figura l'objectiu de millorar les oportunitats d'ocupació dels col·lectius amb especials dificultats, dins dels quals expressament es qualifica com d'acció prioritària el dels jóvens.  
  
Finalment, cal destacar que amb este programa la Generalitat pretén complementar les mesures que, dirigides igualment als jóvens, s'articulen a través de la Garantia Juvenil, atés que els seus destinataris no es veuen constrets per les restrictives limitacions d'edat que esta imposa.  
  
En virtut d'això, fent ús de les facultats conferides per la Llei 5/1983, de 30 de desembre, del Consell, de l'article 47.11 del text refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991 i del Decret 193/2013, de 20 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació.  
  
  
  
ORDENE  
  
Article 1. Objecte i àmbit  
Esta orde té com a objecte incrementar l'ocupabilitat dels jóvens menors de 30 anys, per mitjà de la concessió de subvencions dirigides a contractar-los perquè executen obres i servicis d'interés general i social en l'àmbit de la Comunitat Valenciana, com a mitjà perquè adquirisquen experiència professional que els facilite la posterior inserció en el mercat de treball.  
  
Article 2. Beneficiaris  
1. Poden ser beneficiaris d'este programa les corporacions locals municipals de la Comunitat Valenciana. L'atenció a les entitats locals menors es canalitzarà a través de la sol·licitud del seu municipi de referència.  
2. No poden obtindre la condició de beneficiaris les entitats en què concórrega alguna de les prohibicions previstes en els apartats 2 i 3 de l'article 13 de la Llei 38/2003, de 17 de novembre, General de Subvencions.  
  
Article 3. Projectes subvencionables  
1. Les ajudes es destinaran a la contractació, sota la modalitat de contracte en pràctiques, de jóvens sense treball per a la realització, en règim de gestió directa, d'obres o servicis d'interés general o social que siguen de la competència municipal.  
2. Els municipis poden presentar el nombre de projectes que consideren convenient.  
3. L'import de cada projecte individual que presente el municipi no pot superar els 11.500 euros. Amb este import, el beneficiari ha de contractar almenys un jove durant un període de com a mínim 6 mesos.  
  
4. Els projectes han d'executar-se dins del període comprés entre la data de la resolució de concessió i el 31 de març de 2016. En tot cas, els projectes han d'iniciar-se en 2015 i la seua duració no pot excedir els 9 mesos.  
5. El municipi ha de disposar d'assignació pressupostària suficient per a fer-se càrrec de les partides pressupostàries no subvencionades pel Servef que requerisca l'execució del projecte.  
  
Article 4. Costos subvencionables  
1. Les subvencions s'han de destinar al finançament dels costos salarials, inclosa la cotització a la Seguretat Social, dels treballadors desocupats que hagen sigut contractats per a l'execució de les actuacions previstes. Se subvencionarà el 100 % de l'import d'estos costos justificats, amb el límit de la quantia sol·licitada per al projecte i del màxim de 11.500 euros per projecte.  
2. Únicament s'entén com a cost salarial les percepcions econòmiques per la prestació del servici, se n'exclouen dietes, indemnitzacions i bestretes com a conseqüència de l'activitat laboral, retribucions de vacances no aprofitades o altres percepcions que no tinguen la condició de salarials.  
3. La subscripció i duració dels contractes dels treballadors se sotmet a les limitacions temporals establides en l'article 3, sense que resulten subvencionables els costos salarials corresponents a períodes no compresos en eixe article.  
4. No són subvencionables els dies en què el treballador es trobe en situació d'incapacitat per malaltia o accident, siguen comuns o professionals, ni els supòsits de permís de maternitat o paternitat.  
  
  
Article 5. Forma i termini de presentació de sol·licituds  
1. Les sol·licituds, que han de dirigir-se al Servici Valencià d'Ocupació i Formació, s'han de formalitzar en impresos normalitzats que cal presentar en les direccions territorials corresponents del Servef, sense perjuí de poder presentar-les en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Així mateix pot fer-se la presentació telemàtica de les sol·licituds a través de la web del Servef (www.servef.es), en l'enllaç «Sol·licitud telemàtica» que hi ha associat a cada ajuda publicada; per a això, el sol·licitant ha de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós admesos per la seu electrònica de la Generalitat (https://sede.gva.es).  
  
2. El termini per a la presentació de sol·licituds és de 30 dies naturals a comptar des de l'endemà de la publicació d'esta orde en el Diari Oficial de la Comunitat Valenciana.  
  
Article 6. Documentació  
1. Junt amb la sol·licitud ha d'aportar-se la documentació següent:  
  
a) Imprés normalitzat on es reflectirà una relació prioritzada de projectes, el cost de cada un d'ells (que no podrà ser superior a 11.500 euros) i l'import total sol·licitat.  
b) Memòria en model normalitzat de cada un dels projectes concrets pels quals se sol·licita subvenció.  
c) Dos exemplars del model de dades de domiciliació bancària, excepte si s'han presentat amb anterioritat al Servef i no han experimentat variació, i en este cas n'hi ha prou amb indicar el compte en què ha de practicar-se l'ingrés.  
d) Declaració responsable del representant legal de l'entitat sol·licitant que esta no es troba incursa en les prohibicions establides en els apartats 2 i 3 de l'article 13 de la Llei General de Subvencions per a obtindre la condició de beneficiari.  
e) Certificació del secretari de la corporació local de l'acord d'aprovació dels projectes pels quals se sol·licita la subvenció.  
f) Certificació del secretari o interventor de la corporació local on conste que l'entitat disposa d'assignació pressupostària suficient per a fer-se càrrec de les partides pressupostàries no subvencionades pel Servef.  
  
Article 7. Instrucció i procediment de concessió  
1. La concessió de les ajudes es tramita en règim de concurrència competitiva.  
2. La instrucció del procediment correspon a les direccions territorials del Servef, que poden demanar a les persones interessades l'aportació addicional d'altres documents o dades aclaridores que estimen necessaris per a resoldre sobre la sol·licitud presentada.  
3. A fi d'avaluar el repartiment de la dotació entre les sol·licituds presentades, es constituirà una comissió de valoració integrada per: presidenta, la subdirectora general d'Ocupació o per suplència un funcionari de la Subdirecció General d'Ocupació amb rang mínim de cap de servici; tres vocals, que han de pertànyer a la Subdirecció General d'Ocupació amb rang mínim de cap de secció; i un funcionari de la subdirecció general que actuarà com a secretari sense vot. Estes designacions les efectua la subdirectora general d'Ocupació. La comissió de valoració ha d'emetre un informe en què es concretarà el resultat de l'avaluació i l'import de la subvenció assignat a cada municipi.  
  
4. A la vista de l'expedient i de l'informe de l'òrgan col·legiat, l'òrgan instructor formula la proposta de resolució.  
  
Article 8. Distribució de la dotació  
1. La comissió de valoració avalua la distribució de la dotació d'acord amb els criteris següents:  
a) Es proposa per a tots els municipis sol·licitants la concessió d'una ajuda que els permeta sufragar l'execució d'un dels projectes inclosos en la relació a què fa referència la lletra a) de l'article 6.1. Si la dotació resulta insuficient, es prioritzaran els projectes segons la major desocupació registrada del mes de gener de 2015 en cada municipi.  
  
b) En el cas que la dotació no s'haja esgotat després de procedir segons el que disposa el paràgraf anterior, el sobrant es distribuirà fins a esgotar el crèdit en funció de la desocupació registrada del mes de gener de 2015 amb l'assignació d'un projecte addicional a cada municipi segons la relació a què fa referència la lletra a) de l'article 6.1. Cal repetir este procés fins a esgotar el crèdit disponible.  
2. La resolució de possibles empats s'efectua en funció de la pitjor evolució de la desocupació registrada en cada municipi. Per a això, la comparativa s'ha de remuntar als mesos anteriors a gener de 2015 que calguen considerar fins a desfer l'empat.  
3. En cap cas l'import assignat pot superar la quantia de l'ajuda sol·licitada.  
4. L'expedient de concessió de subvencions ha de contindre l'informe de l'òrgan instructor en què conste que de la informació que es troba en el seu poder es desprén que els beneficiaris complixen tots els requisits necessaris per a accedir a les subvencions.  
  
Article 9. Resolució de les sol·licituds  
1. La competència per a resoldre sobre les sol·licituds formulades correspon al director general d'Ocupació i Formació, per delegació del director general del Servef.  
2. El termini per a resoldre i notificar la resolució és de sis mesos, a comptar des de l'endemà de l'entrada de la sol·licitud en qualsevol dels registres del Servef, si s'havien fet les actuacions o dictat els actes administratius a què fa referència la disposició addicional quinta; en cas contrari, el termini es compta a partir des de l'endemà que s'hagen realitzat les actuacions o dictat els actes administratius a què fa referència la disposició addicional quinta. Si transcorre el termini i no s'ha dictat i notificat cap resolució, la pretensió s'entén desestimada per silenci administratiu.  
  
Article 10. Destinataris finals i procediment per a la selecció  
1. Els destinataris finals d'este programa són els jóvens desocupats menors de 30 anys inscrits en els centres Servef d'Ocupació de la Generalitat, amb l'exclusió dels que hagen participat en edicions anteriors del programa Salari Jove. En tot cas, els requisits d'edat i situació de desocupació els han de complir els jóvens en el moment de la contractació.  
  
2. Les entitats beneficiàries han de sol·licitar oferta d'ocupació al centre Servef corresponent i seleccionar els treballadors entre els que els envie el Servef.  
3. Les contractacions només poden subscriure's a partir de la data de la resolució de concessió de la subvenció.  
4. En cas de baixa del treballador amb anterioritat a què finalitze l'obra o servici, se'l pot substituir per un altre jove d'entre els enviats inicialment pel centre Servef d'Ocupació, en reserva per prioritat de baremació, sempre que es mantinguen els requisits per a la contractació i ho permeta la duració del projecte en atenció que el nou contracte ha de tindre una duració de com a mínim 6 mesos i ha de finalitzar dins del termini establit en l'orde. Si cap dels candidats reserva reunix els requisits per a ser contractat, es comunicarà esta circumstància al Servici Territorial de Foment d'Ocupació del Servef i es procedirà segons indiquen els apartats 1 i 2.  
  
Article 11. Criteris per a la selecció de jóvens  
1. Els jóvens s'han de seleccionar tenint en compte els criteris següents:  
a) Adequació al lloc de treball oferit en funció de la seua formació.  
  
b) Condició de persona amb discapacitat.  
c) Nivell de protecció per desocupació.  
d) Existència de responsabilitats familiars.  
e) Condició de dona.  
f) Situació de desocupació de llarga duració, en atenció als períodes d'inscripció com a desocupats en els centres Servef d'Ocupació.  
2. Estos criteris s'apliquen d'acord amb la resolució que dicte la Direcció General del Servef.  
  
Article 12. Inici dels projectes  
L'inici dels projectes s'ha de justificar davant de la Direcció Territorial del Servef, per mitjà de la presentació de la documentació següent:  
a) Certificació d'inici en model normalitzat, subscrita pel secretari de la corporació local.  
b) Acta de selecció de les persones contractades, amb el llistat de persones desocupades remés pel centre Servef d'Ocupació.  
c) Contractes de treball i la seua comunicació al centre Servef d'Ocupació.  
d) Altes en la Seguretat Social dels treballadors juntament amb l'informe de dades per a la cotització IDC.  
e) Comunicació en model normalitzat als treballadors contractats del finançament del programa.  
f) Declaració responsable de no estar incurs en les prohibicions per a ser receptor del pagament, a què fa referència l'article 34.5 de la Llei General de Subvencions.  
g) En el certificat d'inici s'indica el codi comptable identificable i adequat de tots els ingressos i gastos referits a operacions d'afectació de la subvenció a la finalitat de la seua concessió.  
  
Article 13. Terminis de justificació  
1. La documentació justificativa de l'inici dels projectes es presentarà en el termini d'un mes des de la data d'inici.  
2. La documentació justificativa de l'execució dels projectes es presenta en el termini de dos mesos des de la data de finalització.  
  
Article 14. Règim de pagaments i liquidació de les ajudes  
1. Els directors territorials del Servef, per delegació del director general del Servef, són els òrgans competents per a efectuar el reconeixement d'obligacions i la proposta de pagament de la subvenció, així com per a resoldre les incidències que es produïsquen després de la concessió de les ajudes (com a modificacions justificades del projecte inicial, baixa o substitució d'algun dels treballadors contractats, o qualsevol variació no substancial de les condicions particulars de la concessió).  
  
2. Presentada davant de la direcció territorial del Servef la documentació justificativa de l'inici dels projectes subvencionats, es proposarà el pagament anticipat de la subvenció en el percentatge màxim establit en el Text Refós de la Llei de la Hisenda Pública de la Generalitat Valenciana o el superior que puga establir-se en la Llei de Pressupostos de la Generalitat per a l'exercici 2015.  
3. La quantia restant es lliurarà quan l'entitat beneficiària haja finalitzat l'actuació i justificat la totalitat dels gastos subvencionables efectivament realitzats.  
4. D'acord amb el que preveu l'article 19.5 de la Llei 38/2003, General de Subvencions, els rendiments financers que es generen pels fons lliurats als beneficiaris no incrementaran l'import de la subvenció concedida, en raó a la seua escassa quantia i la dificultat de la seua aplicació a les activitats subvencionades i del seu seguiment i control.  
  
  
Article 15. Finalització d'actuacions i justificació de la subvenció  
  
Finalitzada l'actuació, l'entitat beneficiària ha de justificar la subvenció concedida davant de la direcció territorial del Servef corresponent, per mitjà de la presentació d'un compte justificatiu que contindrà la documentació següent:  
1. Informe «fi d'obra o servici» en model normalitzat.  
2. Memòria econòmica justificativa del cost de les activitats realitzades per mitjà del «Certificat de gasto final».  
3. Relació de treballadors contractats i el seu cost salarial individual, en model normalitzat subscrit pel secretari de la corporació local.  
  
4. Justificant del reintegrament dels fons no utilitzats, si és el cas. A l'efectuar l'ingrés ha d'identificar-se l'entitat beneficiària i el número d'expedient afectat.  
5. Relació d'altres ingressos o subvencions que hagen finançat l'activitat subvencionada amb indicació del concepte, import i procedència o declaració responsable de no haver percebut altres ingressos que financen l'activitat subvencionada, subscrita pel secretari o interventor de la corporació.  
6. Detall del compte justificatiu dels gastos en relació amb els costos salarials i de Seguretat Social, per al qual s'aportaran còpies compulsades per la mateixa entitat beneficiària de la documentació que es relaciona a continuació i en els originals de la qual ha d'haver-se estampillat el número d'expedient de la subvenció concedida:  
a) Nòmines dels treballadors i justificants del càrrec en compte.  
b) TC2 i rebut de liquidació de cotitzacions juntament amb els justificants corresponents acreditatius del pagament.  
c) Declaració trimestral/mensual de retencions i ingressos a compte de l'IRPF (model 111) corresponent als mesos en què figuren treballadors subvencionats pel Servef.  
d) Certificat del secretari o interventor de l'entitat sobre l'ingrés a compte corresponent de l'IRPF, de les persones contractades per a la realització del projecte, amb la relació d'estes persones.  
e) Almenys dos fotografies de l'actuació realitzada.  
f) Justificació de la publicitat del cofinançament de la subvenció (cartells, fullets, premsa, publicació, etc.).  
7. El beneficiari ha de conservar esta documentació i mantindre-la juntament amb el resum anual de retencions i ingressos a compte sobre rendiments del treball, corresponent a l'exercici (model 190), que pot ser requerit per a un control posterior.  
8. D'acord amb el que establix l'article 31.2 de la Llei 38/2003, General de Subvencions, es considera gasto realitzat el que ha sigut efectivament pagat amb anterioritat a la finalització del termini de justificació. No obstant això, els TC i els models 111 que el beneficiari haja de presentar una vegada vençut el termini esmentat, s'han de justificar davant de l'òrgan gestor de les ajudes en el termini d'un mes a comptar de la data de la presentació davant de l'Administració competent.  
  
  
Article 16. Obligacions del beneficiari  
A més de les establides en l'article 14 de la Llei General de Subvencions, són obligacions dels beneficiaris:  
a) Acreditar la realització de l'activitat que fonamenta la concessió de l'ajuda, així com el compliment dels requisits i de les condicions que determinen eixa concessió.  
b) Facilitar totes les dades i informació, en qüestions relacionades amb les subvencions concedides, que li siguen requerides pel Servef, així com comunicar a este òrgan les incidències i les variacions que es produïsquen en relació amb aquelles.  
c) Comunicar l'obtenció d'altres subvencions, ajudes ingressos o recursos que financen les activitats subvencionades.  
d) Sotmetre's a les actuacions de control financer de la Intervenció General de la Generalitat i de les institucions comunitàries, així com col·laborar-hi de conformitat amb el que preveuen els articles 44 i següents de la Llei General de Subvencions.  
e) Adoptar les mesures necessàries per a donar l'adequada publicitat del caràcter públic del finançament del programa.  
f) Mantindre un registre comptable del gasto en un sistema de comptabilitat separada o amb un codi comptable adequat i identificat, per al control financer.  
  
Article 17. Seguiment i control de les ajudes  
Correspon a la Direcció General del Servef, directament o a través de les direccions territorials del Servef, dur a terme la funció de seguiment i control d'este programa.  
  
Article 18. Concurrència de subvencions  
L'import de les subvencions concedides no pot ser de cap quantia que aïlladament o en concurrència amb altres subvencions o ajudes d'altres Administracions Públiques o d'altres ens públics o privats, nacionals o internacionals, supere el cost de la contractació dels treballadors subvencionats, incloses les cotitzacions a la Seguretat Social.  
  
  
Article 19. Modificació de la subvenció i reintegrament de les ajudes con­cedides  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, pot donar lloc a la modificació de la resolució de concessió.  
  
2. Donen lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament, els casos previstos en l'article 37 de la Llei General de Subvencions i de conformitat amb el que establixen els articles 91 a 93 del Reglament de la referida llei, aprovat pel Reial Decret 887/2006, de 21 de juliol.  
  
DISPOSICIONS ADDICIONALS  
  
Primera. Dotació pressupostària  
1. Estes ajudes es finançaran amb càrrec al capítol 4, codi de línia T7954000, subprograma 322.51, «Foment d'ocupació», per un import global màxim de 0.160.875.15 euros, fons procedents del Servici Públic d'Ocupació Estatal. No obstant això, la convocatòria queda condicionada a l'existència en el pressupost de l'any 2015 de crèdit adequat i suficient per a això.  
2. Si en l'exercici 2015 hi ha crèdit disponible que permeta incrementar el finançament de l'orde, el secretari autonòmic d'Economia i Ocupació, director general del Servef, pot ampliar la dotació inicial mitjançant una resolució que ha de publicar-se en el Diari Oficial de la Comunitat Valenciana, sense que siga necessari obrir un nou termini de presentació de sol·licituds, llevat que això servira per a l'adequada gestió del programa i proporcionar major efectivitat a les polítiques actives d'ocupació a la Comunitat Valenciana.  
  
Segona. Models normalitzats  
Els models normalitzats als quals s'al·ludix en l'orde es localitzen en l'adreça d'Internet: http://www.servef.es.  
Tercera. Normativa aplicable  
1. Estes ajudes tenen la consideració de subvencions públiques i es regixen per la Llei 38/2003, de 17 de novembre, General de Subvencions; el seu reglament, aprovat pel Reial Decret 887/2006, de 21 de juliol; i els preceptes en vigor del text refós de la Llei de la Hisenda Pública de la Generalitat, aprovat pel Decret Legislatiu de 26 de juny de 1991.  
  
2. Per a allò que no estiga previst, s'aplica l'Orde de 26 d'octubre de 1998, del Ministeri de Treball i Assumptes Socials, per la qual s'establixen les bases per a la concessió de subvencions, en l'àmbit de col·laboració amb les corporacions locals per a la contractació de treballadors desocupats en la realització d'obres i servicis d'interés general i social.  
3. S'aplica l'article 11 de la Llei 3/2000, de 17 d'abril, de Creació del Servici Valencià d'Ocupació i Formació, de manera que tant l'activitat subvencionada com el gasto que li siga inherent poden estendre's durant l'exercici següent a aquell en què s'atorgue l'ajuda, sempre que l'activitat s'haja iniciat l'any de concessió.  
  
  
Quarta. Compatibilitat amb el mercat comú  
Les ajudes regulades en esta orde són compatibles amb el mercat comú i no estan subjectes a comunicació o notificació a la Comissió Europea ja que no s'aplica l'article 107.1 del Tractat de Funcionament de la Unió Europea, per estar destinades a administracions públiques per a la contractació de persones desocupades a fi que desenrotllen projectes d'interés general i social que els permeta incrementar l'ocupabilitat i, per tant, no poden afectar els intercanvis comercials.  
  
  
Quinta. Concessió de subvencions  
Atés que el projecte de Llei de Pressupostos de la Generalitat per a l'exercici 2015 preveu que les ajudes d'esta orde estiguen finançades amb fons la distribució de les quals es realitza a través d'una conferència sectorial, la concessió estarà condicionada al fet que l'òrgan competent de l'Administració de l'Estat haja realitzat les actuacions o dictat els actes administratius que permeten assegurar l'efectivitat de la transferència de fons afectats.  
  
  
DISPOSICIONS FINALS  
  
Primera. Facultats d'execució i desenrotllament  
Es faculta el director general del Servef per a dictar les instruccions i adoptar les mesures que requerisca l'aplicació i execució d'esta orde; així mateix se li delega la facultat per a ampliar els terminis i termes (a què fa referència l'article 47 de la Llei 30/1992) que s'hi preveuen quan concórreguen circumstàncies que ho aconsellen.  
  
Segona. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana. Comunitat Valenciana.  
  
Contra este acte, que esgota la via administrativa, pot interposar-se un recurs contenciós administratiu en el termini de dos mesos a comptar des de l'endemà al de la publicació, davant de la Sala Contenciosa Administratiu del Tribunal Superior de Justícia de la Comunitat Valenciana, d'acord amb el que establix els articles 10.1.a i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, un recurs de reposició davant d'este mateix òrgan en el termini d'un mes, computat en els mateixos termes, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. Tot això sense perjuí que els interessats exercisquen, si és el cas, qualsevol altre que estimen procedent.  
  
  
València, 30 de desembre de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA